Սննդային հավելումների մակնշումը պարտադիր է և պիտակի տեղեկատվությունը պետք է ներառի յուրաքանչյուր սնուցիչի անունը և քանակը, օրական պահանջի տոկոսը: Այն պետք է բացահայտի ապրանքը որպես «սննդային հավելում» (օրինակ, ֆոլաթթու «սննդային հավելում»): ՍՀԱԿ օրենքի համաձայն, սննդային հավելման վաճառքը որպես որևէ կոնկրետ հիվանդության կամ վիճակի բուժման կամ կանխարգելման միջոց արգելվում է: Ապրանքը, որը վաճառվում է որպես սննդային հավելում և պիտակի կամ մակնշման միջոցով ներկայացվում է որպես կոնկրետ հիվանդության կամ վիճակի բուժման, կանխարգելման կամ բժշկման միջոց համարվում է չհաստատված և անօրինական դեղ: Արտադրողը պարտավոր է իր արտադրանքի պիտակի վրա տեղադրել «Հանձնառության հրաժարում» (Disclaimer). «Այս պնդումները չեն գնահատվել Պարենի և դեղերի վարչության կողմից: Այս ապրանքը նախատեսված չէ որևէ հիվանդություն ախտորոշելու, բուժելու, բժշկելու, կամ կանխարգելելու համար:» (These statements have not been evaluated by the Food and Drug Administration. This product is not intended to diagnose, treat, cure or prevent any disease.) (30): Տես «Օմեգա-3 ձկան յուղ» սննդային հավելման պիտակի շրջանակի մեջ վերցված տեքստը, որի վրա աստղանիշով հղում է արված Օմեգա-3-ի առողջության վրա բարերար ազդեցության նկարագրության վերջում (նկար 1): Նույն «Հանձնառության հրաժարումը» դուք կտեսնեք ԱՄՆ-ում վաճառվող կամայական սննդային հավելման պիտակի վրա, ներառյալ հղիների սպառման համար նախատեսված «Ֆոլաթթվի» պիտակի վրա (նկար 2) (31, 32): Այսպիսով, ֆոլաթթվին վերագրվող հրաշագործ ազդեցությունը բնավ գնահատված չէ ՊԴՎ կողմից։ Ավելին, ֆոլաթթուն նախատեսված չէ որևէ հիվանդություն (ներառյալ ՆԽԱ) ախտորոշելու, բուժելու, բժշկելու, կամ կանխարգելելու համար։